**A true crime műfaj nagyágyúja tart előadást a pécsi orvoskaron**

**Dr. Michael Tsokos professzor, igazságügyi orvosszakértő, orvosigazgató, valamint a true crime műfaj ünnepelt írója tart előadást a PTE Általános Orvostudományi Karának aulájában április 13-án a pécsi orvosképző Angol-Német Hallgatói Önkormányzata (EGSC) által szervezett „Motivációs Beszéd” rendezvényének keretében. A másfél órás, angol nyelvű előadás főként a leendő orvosoknak és fogorvosoknak szól, de a szervezők szeretettel várnak minden érdeklődőt.**

A **Motivációs Beszéd** közel 10 éves múlttal rendelkezik a pécsi orvoskaron: **2014-ben hívta életre az orvosképző Angol-Német Hallgatói Önkormányzata (EGSC)** azzal a céllal, hogy a meghívott szónokok segítségével **elősegítsék a leendő orvosok érzékenyítését egy empatikus, befogadó társadalomért**.

Az elmúlt kilenc évben hat neves meghívott töltötte meg a Dr. Romhányi György Aulát. Szólt a pécsi orvos- és fogorvoshallgatókhoz **dr. Patch Adams** orvos, komikus, egyben ismert társadalmi aktivista, akit Robin Williams személyesített meg a mozivásznon. Itt volt **dr. Bennet Omalu** patológus, igazságügyi orvosszakértő, aki elsőként számolt be az amerikai focistákat sújtó krónikus traumatikus enkefalopátia, a CTE jeleiről. A pécsi orvosisok meghallgathatták **Robert Winston** professzor, a mesterséges megtermékenyítés angol atyját, **Frank Warrent**, a PostSecret művészeti és társadalmi mozgalom alapítóját. Itt volt a **Breaking Bad című sorozat Walter Juniorja, RJ Mitte**, aki cerebrális parézis ellenére lett ünnepelt színész és társadalmi aktivista, 2022-ben pedig a világ egyik legmodernebb bionikus alkarját viselő, **saját magát előszeretettel kiborgként aposztrofáló** **Angel Giuffria**, aki bal alkar nélkül született, viszont ez sem akadályozta meg, hogy modell- és filmes karriert építsen, emellett a fogyatékkal élők lelkes szószólójává váljon Hollywoodban.

**2023 április 13-án dr. Michael Tsokos professzor, igazságügyi orvosszakértő, orvosigazgató, valamint író tart előadást „True Crime Night” címmel** **az orvoskar régi épületének aulájában**. Tsokos professzor 2007 óta vezeti a Charité Igazságügyi Orvostani Intézetét, emellett az Állami Igazságügyi és Szociális Orvostani Intézetet Berlin-Moabitban. A Charité erőszakellenes ambulanciájának orvosigazgatójaként és a Német Gyermekszövetség nagyköveteként rendszeresen ráirányítja a figyelmet a gyermekbántalmazásokra, fel is lépve azok ellen. **Szerzőként számos non-fiction és thriller könyvet, valamint krimit adott ki**, esetenként más szerzőkkel vagy szakértőkkel együttműködve. Több könyve bestseller lett Németországban. Podcast-sorozatot indított **„Die Zeichen des Todes”** („A halál jelei”) címmel, mely nagy népszerűségnek örvend. Az úgynevezett **true crime story-k jeles képviselője**, mintegy félmillióan követik az Instagramon, a műfaj nagy népszerűségnek örvend az orvostanhallgatók körében is.

* Helyszín: PTE ÁOK Dr. Romhányi György Aula (7624 Pécs, Szigeti u. 12.)
* Dátum: 2023. 04. 13., 18 óra (hossz: mintegy 90 perc)
* Nyelv: angol
* Facebook-esemény: <https://www.facebook.com/events/3385383361728825/?ref=newsfeed>

Az egyetemi hallgatókat, oktatókat, munkatársakat célzó előadás ingyenes, azon nem egyetemi polgárokat is szívesen látnak a szervezők.

*Kapcsolat: Mehringer Nanetta – EGSC, telefon: 06301866583*